4 maniere om jou woning veilig te hou terwyl jy gedurende die vakansieseisoen weg isJou Gesin | Solidariteit Wêreld
Tuis › Artikels › 4 maniere om jou woning veilig te hou terwyl jy gedurende die vakansieseisoen weg is
4 maniere om jou woning veilig te hou terwyl jy gedurende die vakansieseisoen weg is
Vir die meeste van ons beteken vakansie dat ons meer tyd saam met familie en vriende gaan bestee, nuwe plekke gaan sien en sommer net iewers anders gaan ontspan. Vir misdadigers beteken dit egter die geleentheid doen hom voor om by wonings in te breek.
Moenie dat die vooruitsig op 'n welverdiende vakansie jou verblind teen die risiko's gekoppel daaraan om jou woning onbeskermd te laat nie. Om voorsorg te tref voor jy vertrek, sal jou woning en besittings veilig hou terwyl jy weg is sodat jy nie terugkeer na die wrede werklikheid van 'n inbraak nie. Hier volg 'n paar voorstelle:
Stel jou sekuriteitsmaatskappy in kennis
Maak seker jou alarm werk deur dit ten minste 'n week voor jou vertrek te laat toets. Jarred Horn van Fidelity ADT adviseer: "Vertel jou sekuriteitsmaatskappy jy gaan weg en lig hulle in indien iemand op jou eiendom gaan bly – soos 'n familielid, 'n huisoppasser of 'n huishulp."
Skep die illusie van aktiwiteit
Installeer sensorligte by uitgangspunte van die woning wat sal aanskakel sodra daar beweging op jou eiendom is. Dit is ook wys om tydreëlaars op sommige van hierdie ligte te installeer wat in die aand outomaties sal aanskakel. Dit skep die illusie dat iemand tuis is. Horn beveel aan dat jy 'n vertroude vriend vra om ligte, die TV of radio aan te skakel om die tipiese klanke en lig van 'n gewone gesinsaand te skep.
Dink soos 'n inbreker
Horn beveel aan dat jy soos 'n inbreker dink wanneer jy maniere nagaan om jou huis binne te kom. Kan misdadigers die vullisblik gebruik om die oop venster op die tweede verdieping te bereik? Lê items rond wat gebruik kan word om by jou huis in te breek, soos 'n tuinslang of tuingereedskap? Sluit dit weg en buite sig. 'n Tipiese toegangspunt vir inbrekers is om deur 'n deur of venster wat nie gesluit is nie in te kom of die deur oop te skop. Dit is goeie redes om diefwerings aan jou deure en vensters aan te bring.
Moenie jou vertrek adverteer of die datums publiseer waartydens jy gaan weg wees nie
Die versoeking is groot om besonderhede oor jou opkomende reis op sosiale media te pos (en daaroor te spog), maar hou liefs verby. Dit is maklik om te vergeet hoeveel mense na jou plasings kyk. Hoe meer mense weet jou huis gaan onbewoon wees, hoe meer stel jy jouself bloot aan die moontlikheid van 'n inbraak.
East Coast Radio: https://www.ecr.co.za/lifestyle/house-home/home-security-10-things-do-leaving-vacation/
w24.co.za: https://www.w24.co.za/PopCulture/Home/DIY/5-ways-to-keep-your-home-safe-while-youre-away-on-holiday-20171206